**Kritériá hodnotenia UKL – 1. ročník**

***Všeobecné informácie:***

Cieľom hodnotenia vzdelávacích výsledkov žiakov je poskytnúť žiakovi a jeho rodičom spätnú väzbu o tom, ako žiak zvládol učivo, v čom má nedostatky, rezervy, aký je jeho pokrok. Súčasťou hodnotenia je tiež povzbudenie do ďalšej práce, prípadne návod, ako postupovať pri odstraňovaní nedostatkov.

Systém hodnotenia žiakov vychádza z Metodického pokynu č. 21/2011 na hodnotenie a klasifikáciu žiakov stredných škôl.

***Všeobecné zásady hodnotenia a klasifikácie žiakov***

Hodnotenie žiaka je súčasťou výchovno-vzdelávacieho procesu. Predmetom hodnotenia je úroveň dosiahnutých vedomostí a zručností podľa platných učebných osnov a vzdelávacích štandardov.

Vo výchovno-vzdelávacom procese sa vykonáva priebežná a súhrnná klasifikácia žiaka. Priebežná klasifikácia sa uplatňuje pri hodnotení čiastkových výsledkov a prejavov žiaka. Súhrnná klasifikácia sa vykonáva na konci každého polroka. Evidencia hodnotenia žiaka sa vedie v elektronickej žiackej knižke. V priebehu školského roku sa zaznamenávajú výsledky žiaka a jeho prejavy, aby bola žiakovi poskytovaná spätná väzba, zároveň sa usmerňuje výchovno-vzdelávací proces žiaka v zmysle jeho možností rozvoja a informuje zákonný zástupca žiaka.

Žiak je z predmetu skúšaný ústne, písomne a prakticky – prostredníctvom tvorby rôznych projektov. Žiakovi je oznámený výsledok každého hodnotenia a klasifikácie so zdôvodnením. Po ústnom vyskúšaní oznámi učiteľ výsledok hodnotenia ihneď. Výsledky hodnotenia písomných skúšok oznámi žiakovi a predloží k nahliadnutiu najneskôr do 14 dní. Jednotlivé druhy písomných skúšok rozvrhne učiteľ rovnomerne na celý školský rok. Termín písomnej práce, ktorá trvá viac ako 25 minút, učiteľ vopred zapíše do elektronickej žiackej knižky.

Žiak je z predmetu hodnotený v percentách, ktoré sú na konci klasifikačného obdobia vyjadrené známkou. Pri hodnotení žiaka sa prihliada na systematickosť v práci žiaka, na jeho prejavované osobné a sociálne kompetencie ako je zodpovednosť, snaha, iniciatíva, ochota a schopnosť spolupracovať, a to počas celého klasifikačného obdobia.

***Kritériá hodnotenia***

Žiak musí ovládať obsahový a výkonový štandard, primerane reaguje na podnet, nachádza súvislosti so zadanou témou, k splneniu úlohy pristupuje aktívne a tvorivo.

***oblasť hodnotenia: percentá (váha známky:***

**Testy** (najmenej 2 v každom polroku) **40 %**

**Aktívna účasť na vyučovaní, domáce úlohy 10 %**

**Vypracovanie a odprezentovanie projektov 30 %**

Pri projektoch sa hodnotí: Obsah 60 %

Estetická úprava 10 %

Prezentácia projektu 30 %

Spolu 100 %

**Vypracovanie a včasné odovzdanie**

**a) pozvánok, vizitiek** (1. polrok)

**b) životopisu a motivačného listu** (2. polrok) **20 % .**

**Spolu : 100 %**

Za neskoré odovzdanie projektov a úloh vyučujúci strhne z dosiahnutého hodnotenia

**10% za každý deň meškania (výnimka je dlhodobá PN)**.

***Žiak môže dosiahnuť v každom polroku školského roka 100%.***

Každý polrok sa hodnotí osobitne.

Stupnica hodnotenia:

***známka : percentá:***

výborný 100 % - 90 %

chválitebný 89 % - 75 %

dobrý 74 % - 50 %

dostatočný 49 % - 30 %

nedostatočný 29 % - 0 %

***Formy a metódy hodnotenia:***

Žiak je hodnotený:

1. priebežne – čiastkové výsledky počas klasifikačného obdobia percentami
2. záverečne – na konci každého klasifikačného obdobia výslednou známkou
3. komisionálne – v prípade komisionálnych skúšok

Pri hodnotení sa používajú nasledovné formy a metódy hodnotenia:

1. písomné skúšanie,
2. ústne skúšanie,
3. prezentovanie projektu,
4. aktivita

***Prostriedky hodnotenia:***

didaktický test, ústna odpoveď, pracovný list, projekt

**Dištančné vzdelávanie UKL – 1. ročník**

Prvoradým cieľom dištančného vzdelávania je pomôcť žiakom, aby sa mohli vzdelávať aj v mimoriadnej situácii spôsobenej vírusom COVID-19 a zároveň prispôsobiť vzdelávanie tak, aby sa zohľadnila náročnosť situácie.

V prípade vyhlásenia mimoriadnej situácie, bude dištančná forma vzdelávania v predmete Umenie a kultúra prebiehať prostredníctvom elektronickej komunikácie medzi učiteľom a žiakom a to nasledujúcimi formami:

1. prioritne prostredníctvom portálu EduPage,
2. prostredníctvom sociálnych sietí (masenger),
3. prostredníctvom e-mailovej komunikácie,
4. prostredníctvom konferenčného rozhovoru – video hovor (meet.jit.si)

V prvom rade je potrebné sa dohodnúť a overiť si možnosti spolupráce so žiakmi (napr.: cez EduPade), až potom sa môže komunikácia realizovať, či už to bude video rozhovor alebo písomná forma komunikácie.

Úlohy na jednotlivé vyučovacie hodiny budú zadávané – prípadne prekonzultované priebežne podľa platného rozvrhu hodín v primeranom rozsahu a primeranej náročnosti s určením presného termínu a formy preskúšania:

* nové učivo na samo štúdium – študijné texty, prezentácie ...
* úlohy na precvičenia učiva – pracovné listy, doplňovačky ...
* zadania na overenie pochopenia učiva testy, kvízy ...
* projekty na samostatnú prácu.

Úlohy budú zadávané a posielané včas, aby ich vedel žiak vypracovať do stanoveného termínu.

Komunikácia medzi učiteľom a žiakom bude prebiehať podľa platného rozvrhu hodín, prípadne v čase od 7:50 do 14:00 hod.

**Kritériá hodnotenia sú také isté ako pri bežnom vyučovacom procese.**